送蔡迨赴桂陽令
作者：周必大
朝代：宋

paragraphs: 工部詩題滿劍川，儀曹文筆照湖南。
身行蜀棧曾幽討，舟掛吳帆又飽參。
睎驥有心真自得，拔茅無術定誰慙。
金蘭正好追英彥，蒲穀翻令試子男。
縣古荒祠憐義帝，地靈勝槩憶蘇躭。
冰臺小試醫民瘼，帛幅高張律吏貪。
衛颯化行先禮教，茨充美政是耕蠶。
故家遺俗今無幾，往行前言孰可談。
鴻鴈峯高書莫繫，驪駒歌闋酒空酣。
伊予已卜江湖隠，靈壽何時寄草菴。